Амҵәышә аԥсуа инхараҿы нахьнатә аахыс ихы иаирхәоит. Анхаҩы амҵәышә иманы аҵла дықәлоит, ашәыр ииҭаауа уахь иҭеиԥсоит. Амҵәышә анҭәлак ашахала ҵаҟа илыбааишьҭуеит. Аиҳарак, мҵәышәала ашәыр ҩыџьа ирҭаауеит, руаӡә аҵла дықәлоит, егьи ҵаҟа амҵәышә амхны ашәыр акалаҭ иҭеиԥсоит. Аха ашәыр аӡәы ихала иҭааргьы ҟалоит, амҵәышә анҭәлак шахала илыбаашьҭны аҵыхәа аҵаррала адгьыл иҵаирсуеит, нас длыбааны уи ҭаирцәуеит. Амҵәышәа еизыхәхәоу аформа амоуп уи рҭәны ҵаҟа ианлыбаарышьҭуа амахәқәа ирҿамԥарц азы. Амҵәышәала ирҭаауеит – ажь, аҵәа, аҳа, ахәырма уҳәа еиуеиԥшым ашәырхкқәа.
Аацы ақыҭа инхо ауасҭа бзиа Кәасҭа Аҩӡба амҵәышә аҟаҵара апроцесс ахы инаркны аҵыхәанӡа ишымҩаԥысуа ҳирбеит.